**АБАЙ МҰРАЛАРЫНАН АЛАР ТӘЛІМ**

Абай атамыздың мұраларындағы даналық бұлағы сарқылмас қазына. Әсіресе күрделі замандарда қысымшылыққа тап болған ұлттық болмысымыз бен қоғамымыздың әлсіз тұстарын дөп басатын көрегенділігіне таң қаласың! Кешегі заманды артқа тастасақ та, арыла алмай жүрген кемшіліктерімізді бүгінгі қоғамға қарата айтқан ба, содан бері біз өзгермедік пе, - деп ойым сан-сақа жүгіреді. Данамыздың айтқандарын оқып-тоқи алмай жүрген, сабағын ескермей жүрген қазақ сорлы болғанымыз ба? Абай атамыздың мына 39-ші қара сөзі бүгін айтылғандай мені қатты ойға қалдырады.

*«Рас, бұрынғы біздің ата-бабаларымыздың бұл замандағылардан білімі, күтімі, сыпайылығы, тазалығы төмен болған. Бірақ бұл замандағылардан артық екі мінезі бар екен. Ендігі жұрт ата-бабаларымыздың мінді ісін бір-бірлеп тастап келеміз, әлгі екі ғана тәуір ісін біржола жоғалтып алдық. Осы күнгілер өзге мінезге осы өрмелеп ілгері бара жатқанына қарай сол аталарымыздың екі ғана тәуір мінезін жоғалтпай тұрсақ, біз де ел қатарына кірер едік. Сол екі мінез жоқ болған соң, әлгі үйренген өнеріміздің бәрі де адамшылыққа ұқсамайды, шайтандыққа тартып барады. Жұрттықтан кетіп бара жатқанымыздың бір үлкен себебі сол көрінеді.*

*Ол екі мінезі қайсы десең, әуелі - ол заманда ел басы, топ басы деген кісілер болады екен. Көш-қонды болса, дау-жанжалды болса, билік соларда болады екен. Өзге қара жұрт жақсы-жаман өздерінің шаруасымен жүре береді екен. Ол ел басы мен топ басылары калай қылса, калай бітірсе, халықта оны сынамақ, бірден бірге жүргізбек болмайды екен. «Қой асығын қолыңа ал, қолайыңа жақса, сақа қой», «Бас-басыңа би болса, манар тауға сыймассың, басалқаңыз бар болса, жанған отқа күймессің» деп мақал айтып, тілеу қылып, екі тізгін, бір шылбырды бердік саған, берген соң, қайтып бұзылмақ түгіл, жетпегеніңді жетілтемін деп, жамандығын жасырып, жақсылығын асырамын деп тырысады екен. Оны зор тұтып, әулие тұтып, онан соң жақсылары да көп азбайды екен. Бәрі өз бауыры, бәрі өз малы болған соң, шыныменен жетесінде жоқ болмаса, солардың қамын жемей қайтеді?*

*Екінші мінезі - намысқорлық екен. Ат аталып, аруақ шақырылған жерде ағайынға өкпе, араздыққа қарамайды екен, жанын салысады екен. «Өзіне ар тұтқан жаттан зар тұтады» деп, «Аз араздықты қуған көп пайдасын кетірер» деп, «Ағайынның азары болса да, безері болмайды», «Алтау ала болса, ауыздағы кетеді, төртеу түгел болса, төбедегі келеді» десіп, «Жол қуған қазынаға жолығар, дау қуған пәлеге жолығар» десіп. Кәнеки, енді осы екі мінез қайда бар? Бұлар да арлылық, намыстылық, табандылықтан келеді. Бұлардан айырылдық. Ендігілердің достығы - пейіл емес, алдау, дұшпандығы - кейіс емес, не күндестік, не тыныш отыра алмағандық.»*

Ойланып көріңіздерші? Билік пен халық. Екі жақты жауапкершілік. Өзара сенім. Күндегі оқиғаларға қарап, елдікті сақтайтын қасиеттерден жұрдай «бас басымызға би» болып барамыз ба деп шошимын. Қиын-қыстау кезеңде «өз бауыры, өз малы» бола тұра, жаны ашымайтынның кері болды емес пе? Еліміздегі алапат ауру халқымызды ауыр сынаққа салуда. Уақытша тығырықтан абыроймен алып шығатын жол, данышпан Абай мұралары рухани тірегіміз болмақ деп, айтқым келеді бауырлар! Қоғамымыздың тұрмыс тіршілігін бүтіндеп, халқымыздың мінезі мен дүниетанымын, ділі мен дініне қатысты мәселелерді Абайша қарау арқылы сырын ашып, сүрлеу салсақ, халық пен билік арасындағы көпірді жалғап, өркениетті елдер қатарына қосылуда өз жолымызды табар ма едік деп үміттенемін.

Абай мұрасы халқымыздың ой-санасын дамытып, шыңдап, білімге ұмтылған жастардың бойында елі мен жеріне деген патриоттық сезімді оятуға, рухани жаңарып отыруға игі ықпалын тигізері сөзсіз. Еліміздің өсіп-өркендеуі, тәуелсіздігіміздің тұғырын мықтап, бекітіп отыруда Абайдың мұраларына бағдарлама ретінде мемлекеттік дәрежеде зейін қойғанымыз абзал!

Әлеуметтік пәндер кафедрасының меңгерушісі Болат Кабдушев